แห่ปรับจีดีพีโตเกิน3%
เอกชนปรับเพิ่มจีดีพีปีนี้โตเกิน 3% แต่เตือนปัจจัยเสี่ยงรุมเร้าครึ่งปีหลัง อุตสาหกรรมยังใช้กำลังการผลิตต่ำ
19 ส.ค. 2559

เอกชนปรับเพิ่มจีดีพีปีนี้โตเกิน 3% แต่เตือนปัจจัยเสี่ยงรุมเร้าครึ่งปีหลัง อุตสาหกรรมยังใช้กำลังการผลิตต่ำ
นายศุภวุฒิ สายเชื้อ กรรมการผู้จัดการบริษัทหลักทรัพย์ (บล.) ภัทร เปิดเผยว่า ได้ปรับประมาณการอัตราการขยายตัวผลิตภัณฑ์มวลรวมประเทศ (จีดีพี) ในปี 2559 เพิ่มขึ้นเป็น 3.2% จากเดิมประเมินไว้ที่ 2.8% หลังจากจีดีพีในไตรมาส 2 เติบโตถึง 3.4% มากกว่าที่คาดการณ์ไว้ และน่าจะเกิดแรงขับเคลื่อนต่อเนื่องไปถึงในไตรมาส 3 ด้วย ซึ่งการเติบโตดีมาจากการลงทุนภาครัฐ ราคาสินค้าโภคภัณฑ์ และการท่องเที่ยว
อย่างไรก็ตาม ยังต้องติดตามความเสี่ยง ทั้งการใช้กำลังผลิตภาคอุตสากรรมที่ยังต่ำเพียง 65% ของกำลังการผลิตทั้งหมด การส่งออกยังติดลบ และการลงทุนเอกชนยังไม่ฟื้นตัว ทำให้เศรษฐกิจขยายตัวได้ไม่เต็มที่ ประกอบกับเงินบาทแข็งค่าขึ้นเร็ว ส่งผลกระทบกับการส่งออก อาจทำให้เศรษฐกิจในครึ่งปีหลังขยายตัวน้อยกว่าครึ่งปีแรก
นอกจากนี้ บล.ภัทร มองว่า จีดีพีในไตรมาส 4 จะเติบโตไม่สูงมาก แม้จะเป็นไตรมาสที่มีการใช้จ่ายคึกคักที่สุด จากการท่องเที่ยวในช่วงไฮซีซั่น และผลผลิตทางการเกษตรออกสู่ตลาด รวมทั้งเริ่มปีงบประมาณ 2560 แต่มีความเสี่ยงด้านราคาสินค้าโภคภัณฑ์ผันผวนต่อเนื่อง การปรับขึ้นดอกเบี้ยนโยบายและการเลือกตั้งของสหรัฐ 
นายปรีดี ดาวฉาย กรรมการผู้จัดการธนาคารกสิกรไทย กล่าวว่า ธนาคารเตรียมปรับเพิ่มประมาณการจีดีพีในปี 2559 ใหม่ จากเดิมโต 3% โดยขณะนี้อยู่ระหว่างการพิจารณาปัจจัยรอบด้านที่มีผลต่อภาวะเศรษฐกิจ ขณะเดียวกันธนาคารยังไม่ปรับเป้าหมายสินเชื่อรวมในปีนี้เพิ่มขึ้น ยังคงการเติบโตไว้ที่ 6-7% 
นายอมรเทพ จาวะลา ผู้อำนวยการอาวุโส สำนักวิจัยธนาคารซีไอเอ็มบี ไทย กล่าวว่า ธนาคารเตรียมปรับเพิ่มประมาณการอัตราการขยายตัวเศรษฐกิจไทยปีนี้ จาก 2.8% เป็น 3-3.5% หลังจีดีพีในครึ่งปีแรกขยายตัว 3.4% โดยคาดว่าครึ่งปีหลังจีดีพีจะขยายตัว 3-3.5% ปัจจัยขับเคลื่อนหลักยังเป็นการลงทุนภาครัฐและการท่องเที่ยว ขณะที่ความเสี่ยง คือ การลงทุนเอกชน และการส่งออกทั้งปีที่อาจติดลบ
สำหรับค่าเงินบาทในระยะสั้นมีแนวโน้มแข็งค่าต่อเนื่อง โดยมีกรอบแนวต้านที่ 34.30 บาท/เหรียญสหรัฐ โดยค่าเงินบาทวันที่ 18 ส.ค.กลับมาแข็งค่าหลังจากคณะกรรมการธนาคารกลางสหรัฐ (เฟด) เริ่มเสียงแตกเรื่องความพร้อมในการขึ้นดอกเบี้ย โดยธนาคารยังคาดว่าสหรัฐจะขึ้นดอกเบี้ยในเดือน ธ.ค.นี้